Törkeästi vankilassa pahoinpidelty poliisi taistelee hengestään. Rikosseuraamuslaitos on pyytänyt Helsingin vankilasta selvitystä tapahtuneesta.

Helsingin vankilassa Sörkassa tapahtuneen murhan yrityksen syy on toistaiseksi yhä pimennossa.

Viisissäkymmenissä oleva Helsingin poliisilaitoksen ylikonstaapeli valikoitui uhriksi ilmeisesti vain siksi, että hän tuli vankilaan virka-apupyynnön perusteella kuulustelemaan 35-vuotiasta monikertarikollista.

Poliisi ja vanki eivät aiemmin olleet olleet tekemisissä keskenään. Myöskään kuulustelun aihe, ajoneuvon käyttövarkaus, ei viitannut minkäänlaiseen väkivallan uhkaan saati siihen, mitä poliisi joutui kohta kokemaan.

Silmitön raivo

Iltalehden eri lähteistä saamien tietojen mukaan torstain tapahtumat alkoivat alkuiltapäivästä liki välittömästi sen jälkeen kun vartija oli ohjannut vangin ja poliisin kuulusteluhuoneeseen ja poistunut paikalta.

Vanki tempaisi jostain käsiinsä saamansa pöydänjalan tai muun vastaavan lyömäaseen ja iski sillä poliisia, kun tämä oli riisumassa takkiaan. Poliisi pääsi pakenemaan käytävälle raivoisa vanki perässään.

Iskut kaatoivat poliisin maahan, missä vanki jatkoi uhrinsa silmitöntä hakkaamista. Poliisi ei pystynyt vastarintaan, vaan yritti ainoastaan suojautua iskuilta. Valtaosa lyönneistä osui uhria päähän.

Vanki jatkoi avuttoman uhrinsa rusikoimista tiettävästi jopa yli viisitoista minuuttia ennen kuin tämän onnistui painaa lattian tasalla olevaa hälytysnappia.

Hälytyksen myötä valvomon ruudulle rävähti suoraa kuvaa käytävältä, missä pahoinpitely yhä jatkui. Paikalle lähetettiin heti vartijoita, jotka saivat riehuvan vangin taltutettua.

Ei kuulusteltu

Verissään virunut, vakavia vammoja saanut poliisi kiidätettiin sairaalaan, missä hänet myöhemmin yöllä leikattiin. Tutkintaa johtava keskusrikospoliisin rikoskomisario Mika Ihaksinen luonnehti perjantaina iltapäivällä uhrin tilaa toteamalla " ei välitöntä hengenvaaraa " .

Vanki on parhaillaan eristyksissä. Häneltä otettujen verikokeiden tulokset valmistunevat ensi viikon alussa, joten vielä ei ole tietoa siitä, oliko hän tekohetkellä huumeiden tai lääkkeiden vaikutuksen alainen. Miestä ei myöskään toistaiseksi ole kuulusteltu.

Pääkaupunkiseudulta kotoisin olevalla vangilla on runsas rikoshistoria muun muassa huume- ja liikennerikoksista, varkauksista kuin myös väkivaltarikoksista. Vankilassa mies on istunut jo ainakin kymmenen kertaa. Parhaillaan hän istuu vajaan kahden vuoden mittaista tuomiota.

Miestä epäillään nyt murhan yrityksestä, sillä teko oli kohdistunut poliisimieheen. Murhan yritykseen viittaa myös se, että raaka ja julma väkivalta jatkui pitkään.

Selvitys vankilalta

Vankila joutuu vastaamaan Rikosseuraamuslaitoksen selvityspyyntöön tapahtumien kulusta. Selvitys on annettava 19. helmikuuta mennessä.

Selvityksen kiinnostavimpiin kohtiin liittyy se, miksi jopa lähes 20 minuuttia jatkunut pahoinpitely tallentui kameralle, mutta ei välittynyt valvomoon. IL:n tietojen mukaan kyseinen käytäväkamera ei jostain syystä ollut valvomon ruuduille välittyvien " kiertävien " kameroiden joukossa.